ทุกภาคส่วน ร่วมขับเคลื่อนภาคการท่องเที่ยวตามนโยบายรัฐบาล ส่งผลดีต่อภาพรวมเศรษฐกิจไทยขยายตัวต่อเนื่อง
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ขอบคุณหน่วยงานและประชาชนทุกภาคส่วน ร่วมกันขับเคลื่อนด้านการท่องเที่ยวของประเทศตามนโยบายรัฐบาล ทำให้ส่งผลดีต่อเศรษฐกิจไทยในภาพรวมและระดับพื้นที่ ซึ่งข้อมูลธนาคารแห่งประเทศไทย (ธปท.) โดยคณะกรรมการนโยบายการเงิน (กนง.) ระบุว่าเศรษฐกิจไทยมีแนวโน้มขยายตัวได้ต่อเนื่องที่ร้อยละ 3.6 และ 3.8 ในปี 2566 และ 2567 ตามลำดับ จากจำนวนนักท่องเที่ยวต่างชาติเกือบทุกสัญชาติที่เพิ่มขึ้นต่อเนื่อง ซึ่งส่งผลบวกต่อการจ้างงานและรายได้แรงงาน รวมถึงเป็นแรงส่งต่อเนื่องไปยังการบริโภคภาคเอกชน จากการขับเคลื่อนด้านการท่องเที่ยวตามนโยบาย มุ่งเน้นให้ความสำคัญกับการนำศักยภาพจุดแข็งของพื้นที่และความหลากหลายทางชีวภาพมาพัฒนาขับเคลื่อนด้านการท่องเที่ยว ภายใต้การพัฒนาเติบโตที่เป็นมิตรต่อสิ่งแวดล้อม ล่าสุดหลัง “เกาะกระดาน” จังหวัดตรัง ได้ถูกจัดอันดับว่าเป็นชายหาดที่ดีที่สุดในโลก ประจำปี 2023 ทำให้นักท่องเที่ยวเดินทางมาท่องเที่ยวจังหวัดตรังและเกาะกระกานเพิ่มขึ้นจากปกติเฉลี่ย 300 คน/วัน ปัจจุบันเพิ่มขึ้นเป็น 2,000 คน/วัน ทำให้เกิดการกระตุ้นเศรษฐกิจในพื้นที่ สร้างอาชีพและรายได้ให้กับประชาชนเพิ่มขึ้น รัฐบาลขอความร่วมมือประชาชน นักท่องเที่ยวและผู้ประกอบการ ให้ช่วยกันรักษาความสะอาด โดยเฉพาะขยะต่างๆ ต้องทิ้งให้ถูกที่และปฏิบัติตามข้อกำหนดของเจ้าหน้าที่ รวมทั้งหน่วยงานที่เกี่ยวข้องในพื้นที่ ต้องบริหารจัดการและจัดเก็บขยะให้เป็นไปอย่างมีประสิทธิภาพ ตลอดจนวางมาตรการด้านการดูแลรักษาความปลอดภัยให้กับนักท่องเที่ยวอย่างเต็มที่